Milliy gvardiyaning ikkita boshqarmasiga boshliqlar tayinlandi

Milliy gvardiyaning Qo'riqlash bosh boshqarmasi xizmatni tashkil etish va muvofiqlashtirish boshqarmasi hamda Jangovar, kasbiy va jismoniy tayyorgarlik boshqarmasiga rahbarlar tayinlandi.
Ma'lum bo'lishicha, podpolkovnik Sirojiddinov G'iyosiddin Ramziddinovich Milliy gvardiya Qo'riqlash bosh boshqarmasi xizmatni tashkil etish va muvofiqlashtirish boshqarmasi boshlig'i lavozimiga tayinlangan. U tayinlovga qadar Qo'riqlash bosh boshqarmasi jamoat xavfsizligini ta'minlashga ko'maklashish va qo'riqlanayotgan ob'ektlarda huquqbuzarliklarning oldini olishni muvofiqlashtirish bo'limi boshlig'i lavozimida ishlagan.
Shuningdek, podpolkovnik Usmonov Baxtiyor Shuhratjonovich Qo'riqlash bosh boshqarmasi Jangovar, kasbiy va jismoniy tayyorgarlik boshqarmasi boshlig'i lavozimiga tayinlangan. U Qo'riqlash bosh boshqarmasi Kadrlar boshqarmasi jangovar va jismoniy tayyorgarlik bo'limi boshlig'i lavozimida xizmat qilgan.
Avvalroq Milliy gvardiya harbiylashtirilgan soqchilik va qorovullik bo'linmalari to'g'risidagi nizom tasdiqlangandi. Shuningdek, Prezident farmoni bilan Milliy gvardiyaga jamoat tartibidagi huquqbuzarliklar bo'yicha ishlarni ko'rib chiqish vakolati berilishi aytilgan.